
Klasszicizáló és avantgard stíluselemek Mendelssohn és Liszt A művészekhez című kantátáiban

A XIX. század elején társadalomban és művészetben egyaránt paradigmatikus változások zajlottak le. A politikai és a társadalmi struktúrán belüli változások szükségessé tették a művészet társadalmi szerepének újragondolását. A szépség jegyében fogant klasszikus idealizmust fokozatosan fölváltotta a rút művészi ábrázolásának egyenjogúsítására törekvő irányzat. Ez a folyamat a korabeli művészeti diskurzusokban is tükröződik.
A német idealizmus egyik vezéralakjának, Friedrich Schillernek A művészek című ódáját néhány év eltéréssel a romantikus zeneművészet két kiemelkedő hatású alakja is megzenésítette, Felix Mendelssohn Bartholdy és Liszt Ferenc. Bár csupán néhány év választja el a két feldolgozást egymástól, a kompozíciókban tetten érhető stilisztikai vonások két, egymástól alapjaiban különböző esztétikai állásfoglalást sejtetnek. Mendelssohn köztudottan nagy tisztelettel adózott az elődök iránt, ennek hatása műveiben határozottan érvényre jut. Liszt művészete, amit a kortársak egy része sokszor gúnyos felhanggal nevezett a „jövő zenéjének”, szintén mélyen gyökerezik a klasszikus hagyományokban, bár talán első pillantásra kevésbé szembetűnően, mint Mendelssohné. A művészekhez című kantátát Liszt weimari időszakában komponálta. Ekkoriban fontos művészi célkitűzései közé tartozott mind a bécsi, mind a weimari klasszika örökségének átvétele.
Előadásomban az azonos szövegre készült két kompozíció összevetésével Mendelssohn és Liszt klasszikafelfogásának és esztétikai állásfoglalásának hasonlóságaira és különbségeire szeretnék rávilágítani.




